ДзяржаўДзяржаўная ўстанова адукацыі

«Маісееўшчынскі вучэбна-педагагічны комплекс

дзіцячы сад-сярэдняя школа Барысаўскага раёна»

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

«ФАРМІРАВАННЕ ДАСЛЕДЧАЙ КАМПЕТЭНЦЫІ ВУЧНЯЎ НА ЎРОКАХ БЕЛАРУСКАЙ МОВЫ Ў 5-9 КЛАСАХ

ПРАЗ ВЫКАРЫСТАННЕ КРАЯЗНАЎЧАГА МАТЭРЫЯЛУ»

Аўхімовіч Ірына Васільеўна,

настаўнік беларускай мовы і

літаратуры

8 (029) 552-41-26;

e-mail: [irinaavkhimovich1807@mail.ru](mailto:irinaavkhimovich1807@mail.ru)

ная ўстанова адукацыі

«Маісееўшчынскі вучэбна-педагагічны комплекс

дзіцячы сад-сярэдняя школа Барысаўскага раёна»

**1. Інфармацыйны блок**

**1.1.Фарміраванне даследчай кампетэнцыі на ўроках беларускай мовы вучняў 5-9 класаў праз выкарыстанне краязнаўчага матэрыялу**

**1.2.Актуальнасць вопыту**

Сучасны педагог, безумоўна, стаіць перад актуальным пытаннем: як вучыць дзяцей сёння, каб ім было цікава? На маю думку, поспех у гэтым накірунку магчымы толькі пры супадзенні дзвюх асноўных умоў. З аднаго боку, наяўнасць устойлівай пазнавальнай цікавасці вучняў да матэрыялу, які вывучаецца на ўроку. З другога боку, здольнасць настаўніка так арганізаваць вучэбна-пазнавальную дзейнасць, каб усе вучні на ўроку, абапіраючыся на свае патэнцыяльныя магчымасці і ўжо атрыманыя веды, самастойна вырашалі пэўныя сітуацыі, праблемы ў працэсе ўзаемадзеяння «вучань – інфармацыя», «вучань – веды», «вучань – праблемы», «вучань – даследаванне».

Сумясціць гэтыя дзве ўмовы на практыцы настаўніку беларускай мовы і літаратуры, на маю думку, дазваляе ўключэнне краязнаўчага матэрыялу ў змест ўрока. Гэта выклікае цікавасць у вучняў, пабуджае іх даследаваць і эксперыментаваць. Работа ў гэтым накірунку спрыяе не толькі збору і апрацоўцы вучнямі інфармацыі, але і развіццю даследчых кампетэнцый.

Трэба браць пад увагу, што вучні авалодаюць даследчымі кампетэнцыямі ў тым выпадку, калі ім будзе прапанавана спецыяльным чынам арганізаваная камунікатыўная і даследчая дзейнасць – рознабаковая, цікавая, матываваная, кантралюемая. Гэта магчыма пры выкарыстанні кампетэнтнаснага падыходу на ўроках беларускай мовы.

Дзейнасць у рэчышчы гэтага падыходу прывяла да стварэння сістэмы дыдактычных заданняў па фарміраванні даследчай кампетэнцыі вучняў з выкарыстаннем краязнаўчага матэрыялу на розных этапах урока беларускай мовы.

**1.3. Мэта педагагічнага вопыту:** фарміраванне даследчай кампетэнцыі вучняў на падставе выкарыстання эфектыўных форм, прыёмаў і метадаў навучання, распрацоўкі сістэмы дыдактычных заданняў з выкарыстаннем краязнаўчага матэрыялу.

**1.4. Задачы вопыту:**

У працэсе фарміравання вопыту вырашаліся наступныя задачы:

адабраць і сістэматызаваць краязнаўчы матэрыял, які спрыяе развіццю даследчай кампетэнцыі вучняў;

апрабіраваць розныя формы правядзення ўрока з выкарыстаннем краязнаўчага матэрыялу;

раскрыць змест эфектыўных метадаў і прыёмаў фарміравання даследчай кампетэнцыі вучняў з выкарыстаннем сістэмы дыдактычных заданняў на аснове краязнаўчага матэрыялу;

вызначыць эфектыўнасць выкарыстання выбраных формаў, прыёмаў і метадаў фарміравання даследчай кампетэнцыі вучняў, выявіць перспектывы развіцця вопыту.

**1.5. Працягласць работы над вопытам**

Працягласць работы над вопытам складае чатыры гады і ўключае ў сябе наступныя этапы работы:

I этап. Прааналізаваны змест метадычнай літаратуры па праблеме вопыту, вывучаны метадычныя рэкамендацыі па рэалізацыі кампетэнтнаснага падыходу на ўроках беларускай мовы, выкарыстанні краязнаўчага матэрыялу на ўроках беларускай мовы, што дазволіла абгрунтаваць мэту і задачы вопыту, вызначыць паслядоўнасць дзеянняў.

II этап. Зроблены адбор формаў, метадаў фарміравання даследчай кампетэнцыі вучняў у межах урока, сістэматызаваны краязнаўчы дыдактычны матэрыял да ўрокаў беларускай мовы.

III этап. Праведзены параўнальны аналіз ўзроўню развіцця даследчай кампетэнцыі вучняў, зроблены вывады, дадзены рэкамендацыі.

**2. Апісанне тэхналогіі вопыту**

**2.1. Вядучая ідэя вопыту**

У тлумачальным слоўніку слова кампетэнцыя вызначана так: 1) кола пытанняў, у якіх хто-небудзь добра дасведчаны; 2) круг чыіх-небудзь паўнамоцтваў, правоў [1, с.543]. Кампетэнцыя вучэбная вызначаецца вучэбнай праграмай.

Лобава Г.М. вылучае два ўзроўні даследчай кампетэнцыі: вучэбна-даследчую і навукова-даследчую [5]. Пад даследчай кампетэнцыяй разумеем асобаснае ўменне, якое фарміруецца ў працэсе даследчай дзейнасці і накіравана на самастойнае пазнанне невядомага, рашэнне праблемы[2, с.124]. Ад арганізацыі адукацыйнага працэсу залежыць, ці зможа вучань у будучыні самастойна працягнуць навучанне. Таму менавіта ў школьным узросце неабходна сфарміраваць у вучняў даследчую кампетэнцыю.

У наш час існуюць нестандартныя формы ўрокаў, эфектыўныя прыёмы і метады, якія спрыяюць уключэнню вучняў у пошукавую дзейнасць на аснове краязнаўчага матэрыялу[3]. .

Таму вядучая ідэя вопыту заключаецца ў стварэнні практычнага (дыдактычнага) матэрыялу краязнаўчага накірунку і апісанні эфектыўных форм і метадаў фарміравання даследчай кампетэнцыі вучняў.

**2.2. Апісанне сутнасці вопыту**

Дадзены вопыт адпавядае класіфікацыі па А.А. Салавянчыку, асноватворнымі прынцыпамі з’яўляюцца рэзультатыўнасць адукацыйнага працэсу, наяўнасць творчага пошуку, актуальнасць, пераемнасць, перспектыўнасць, уменне выяўляць і пераадольваць супярэчнасці. Тэарэтычная база вопыту заснавана на метадычных рэкамендацыях метадыстаў, лінгвістаў, настаўнікаў-практыкаў (Н.І.Аўдзеева, А.Г.Аляксееў, Е.В. Кліманава, А.В. Леантовіч, Г.Н.Лобава), якія разглядалі праблему даследчай дзейнасці ў сваіх працах.

Сучаснасць прапануе педагогу бясконцае мноства сродкаў навучання, аднак толькі некаторыя з іх заснаваны на краязнаўчым матэрыяле, які дазваляе ўключыць у даследчую дзейнасць.

Асновай зместу дзейнасці па фарміраванні даследчай кампетэнцыі лічу ўрок, які праводжу ў розных формах:

* краязнаўчыя ўрокі-даследаванні;
* урок-віктарына;
* вусны часопіс;
* музейны калейдаскоп.

Пры арганізацыі нетрадыцыйных урокаў у вучняў шмат магчымасцей для самастойнай працы. На такіх уроках прапаную віктарыны, крыжаванкі, міні-даследаванні «Гісторыя маёй сям'і ў гісторыі майго краю», «Мая вёска», «Мае славутыя землякі», «Вядомыя выпускнікі маёй школы», якія прадстаўлены ў дадатку 1.

Пры рабоце з краязнаўчым матэрыялам на ўроках беларускай мовы прымяняю наступныя метады:

1. Рэпрадуктыўны: слова настаўніка, дыялог з вучнямі, практыкаванні з падручніка, слоўнікі, магнітафонныя і відэазапісы.

2. Праблемна-пошукавы.

3. Камунікатыўны, што заснаваны на жывых зносінах.

Мясцовы матэрыял уключаю ў практыкавані і заданні ўрока, якія звязаны з рознымі аспектамі мовазнаўства: лексікай і граматыкай, фанетыкай і словаўтварэннем, арфаэпіяй, а таксама сінтаксісам. Сістэма заданняў па асобных тэмах прадстаўлена ў дадатку 2.

Для ўрокаў беларускай мовы з выкарыстаннем краязнаўчага матэрыялу абрала такія метады, як лінгвістычны аналіз, педагагічная ці моўная сітуацыі, этымалагічныя задачы, міні-сачыненні.

Так, для лінгвістычнага аналізу выкарыстоўваю на ўроках народныя песні, легенды, паданні, якія маюць дачыненне да нашай мясцовасці, а таксама матэрыял, звязаны з тапанімікай нашага краю, успаміны сведкаў Вялікай Айчыннай вайны і іншыя матэрыялы. Трэба адзначыць, што краязнаўчы матэрыял актуальны для аналізу, розныя прыклады вымушаюць вучняў задумацца над шматлікімі жыццёвымі праблемамі, асэнсаваць грамадзянскі абавязак і лепш пазнаць сваю бацькаўшчыну.

Педагагічныя сітуацыі на ўроках выкарыстоўваю, калі ў вучняў ёсць тэкставыя дакументы (энцыклапедыі, слоўнікі, фотаздымкі, успаміны), і яны без удзелу настаўніка выказваюць сваю версію разумення лінгвістычнага факту.

Моўныя сітуацыі часцей за ўсё прымяняю, калі неабходна тлумачэнне лексічнага значэння асобных прадметаў сялянскага побыту. Звычайна пры стварэнні моўнай сітуацыі звяртаюся да фотаслоўніка, які склалі самі вучні-даследчыкі. У аснове слоўніка – прадметы школьнага этнаграфічнага кутка. Слоўнік дапамагае даведацца не толькі пра значэнне слова, але і пазнаёміцца наглядна з экспанатамі.

Напрыклад, пры вывучэнні тэмы «Лексіка» вучні сладаюць свой слоўнік мясцовых дыялектаў, падбіраюць да іх сінонімы, антонімы, састаўляюць звязныя тэксты, у якія уключаюць сабраныя словы. Пры вывучэнні тэмы «Прафесійныя словы» вучні складаюць слоўнікі са словамі, якія ўжываюцца ў мове іх бацькоў, пры вывучэнні тэмы «Устарэўшыя словы» праводзім спаборніцтва: хто больш запіша слоў, успамінаючы экспанаты нашага музея. У якасці дамашняга задання вучні павінны папытацца ў сваіх прабабуль, прадзядуль і іншых родзічаў, якія прадметы быту зараз не ўжываюцца ў нашым сучасным жыцці, растлумачыць іх лексічнае значэнне і скласці невялікія тэксты, ужываючы дадзеныя словы.

Такая работа прывяла да стварэння слоўнікавых дыктовак, заснаваных на краязнаўчым матэрыяле. Прыклады дыктовак «Што мне больш запомнілася ў музеі?», «Што я ведаю пра Рыжова У.Р., чыё імя носіць музей?» змешчаны ў дадатку 3.

Найбольшую цікавасць выклікаюць у вучняў этымалагічныя задачы з творчым характарам. Яны прымушаюць іх задумвацца не толькі над паходжаннем слова, але і над яго лексічным значэннем. Напрыклад, пры вывучэнні тэмы «Словаўтварэнне» даю вучням творчае заданне: вусна падрыхтаваць выступленні «Адкуль пайшлі назвы вёсак Масцішча, Маісееўшчына, Траянаўка, Багданава, Старына, Максімаўка, Іванкаўшчына, Страшное». Гэта дазваляе не толькі зрабіць міні-даследаванне, але і правільна называць карэнных жыхароў вёсак пры дапамозе словаўтваральнага разбору слоў. Падчас вывучэння ў 6 класе тэмы «Агульныя і ўласныя назоўнікі» прапаную зрабіць аналіз імён, якія ёсць у вучняў класа, іх бацькоў з пункту гледжання іх паходжання. Такім чынам збіраецца добры матэрыял для навукова-практычнай канферэнцыі.

Аднак стварэнне даследчай працы – гэта яшчэ і развіццё маўлення. Трэба навучыць пісаць. Гэту работу пачынаю з 5 класса праз міні-сачыненні «Мая родная вёска», «Мой вядомы продак», «Што схавана ў назве маёй роднай вуліцы» і іншыя.

У 8-9 класах працягваю дадзеную працу і пашыраю тэматыку. Ведаючы паходжанне назвы вёскі, таленавітых і знакамітых продкаў, вучні пераходзяць да апісання гістарычных аб’ектаў, напрыклад, помнікаў. І гэта не проста сачыненне, гэта ўжо даследаванне. Спачатку наведваем наш помнік загінуўшым землякам у гады Вялікай Айчыннай вайны, які знаходзіцца непадалёку ад школы, яшчэ раз уважліва перачытваем прозвішчы нашых вяскоўцаў, потым у класе знаёмімся з гісторыяй стварэння помніка, падбіраем выказванні пісьменнікаў і паэтаў, якія можна ўзяць у якасці эпіграфа да нашых работ. І, зразумела, атрымліваецца добры вынік творчых работ, у якіх гучаць словы пра тое, што неабходна зберагаць і шанаваць наш родны куток, нашу спадчыну. Лепшыя творчыя работы ўключаюцца ў школьны зборнік творчых работ «След вайны ў маёй сям’і» (дадатак 4).

Краязнаўчая работа з навучэнцамі працягваецца і ў пазаўрочны час у індывідуальнай, групавой і масавай формах. Масавыя формы рэалізуюцца праз экскурсіі, вечары, віктарыны, алімпіяды, канферэнцыі, сустрэчы са сведкамі ваенных часоў, вядомымі людзьмі, розныя краязнаўчыя гульні.

Да групавых форм работы адносяцца выпуск сценгазет і часопісаў, афармленне альбомаў, бюлетэняў.

Індывідуальная краязнаўчая работа ўключае працу з архіўнымі дакументамі, музейнымі экспанатамі, запіс успамінаў мясцовых жыхароў, напісанне сачынення-апісання помніка гісторыі і культуры, назіранне за побытам вяскоўцаў, выраб дапаможнікаў да ўрокаў.

Найбольш эфектыўным відам пазакласнай даследчай дзейнасці лічу вывучэнне святаў народнага календара сваёй мясцовасці, народных гульняў і народных песень (дадатак 5).

Розныя формы і віды, прыёмы і метады краязнаўчай работы на ўроку беларускай мовы і ў пазакласнай рабоце ствараюць умовы для самастойнай работы вучняў, сістэматызацыі і абагульнення матэрыялу, аргументацыі сваіх поглядаў, крытычнага мыслення, пошуку шляхоў у вырашэнні задач.

**2.3. Выніковасць і эфектыўнасць вопыту**

Пастаўленая мэта педагагічнага вопыту вызначыла прагнозныя паказчыкі і крытэрыі паспяховасці. Больш каштоўным лічыцца крытэрый матывацыі вучняў да вывучэння беларускай мовы праз краязнаўчы матэрыял. Калі параўноўваць колькасны ўдзел маіх вучняў у конкурсах, канферэнцыях, алімпіядах непасрэдна па беларускай мове, то ён значна перавышае іншыя вучэбныя прадметы. Значным крытэрыем з’яўляецца сфарміраванасць даследчай і маўленчай кампетэнцый у адпаведнасці з мэтай моўнай адукацыі. Якасны крытэрый – сярэдні бал вучняў па беларускай мове, а таксама па выніках кантрольных работ у форме дыктовак, пераказаў, сачыненняў і выніковасць удзелу вучняў у навукова-практычных канферэнцыях і творчых конкурсах (дадатак 6). І, вядома, для кожнага настаўніка самым значным крытэрыем з’яўляецца яго пераемнік. З 2015 года 4 вучні – выпускнікі школы – сталі студэнтамі факультэта беларускай філалогіі БДПУ імя М. Танка, інстытута журналістыкі БДУ.

**3. Заключэнне**

Фарміраванне даследчай кампетэнцыі на аснове разгледжаных форм і метадаў работы, сістэмы дыдактычных заданняў спрыяе павышэнню цікавасці вучняў не толькі да выніку сваёй дзейнасці, але і да працэсу навучання, як даследавання. Прапанаваны вопыт не дае магчымасцей лічыць атрыманыя вынікі канчатковымі, прапанаваны вопыт мае перспектыву развіцця.

Абагулены вопыт распаўсюджваецца мною сярод педагогаў Барысаўскага раёна: навукова-практычная канферэнцыя «Выкарыстанне кампетэнтнаснага падыходу на ўроках беларускай мовы», семінар «Формы і метады фарміравання даследчай кампетэнцыі вучняў», раённае метадычнае пасяджэнне «Развіцце асабістага патэнцыялу вучняў праз даследчую дзейнасць».

Матэрыялы з вопыту работы змяшчаюцца на сайце ўстановы адукацыі ў раздзеле «Метадычная скарбонка», тэзісы работы «Выкарыстанне краязнаўчага матэрыялу ў даследчай дзейнасці вучняў» ўвайшлі ў электронны зборнік матэрыялаў, які размешчаны на сайце ўпраўлення па адукацыі, спорце і турызму Барысаўскага райвыканкама.

Прапанаваны вопыт садзейнічаў стварэнню ў межах Барысаўскага раёна творчай групы настаўнікаў-прадметнікаў па распрацоўцы сістэмы заданняў з выкарыстаннем краязнаўчага матэрыялу, вопыт работы групы абагульнены падчас раённай інтэрнэт-канферэнцыі «Ад праектнай дзейнасці педагога – да праектных і даследчых уменняў вучняў» (дадатак 7).

Лічу, што прадстаўлены дыдактычны матэрыял можа выкарыстоўвацца настаўнікамі беларускай мовы і літаратуры на розных этапах урокаў з мэтай стварэння ўмоў для фарміравання даследчай кампетэнцыі вучняў. Якасныя і колькасныя паказчыкі вопыту сведчаць пра неабходнасць далейшай работы ў дадзеным накірунку. У будучым неабходна працягваць рэалізацыю дадзенага вопыту, імкнуцца да сістэматызацыі дыдактычнага матэрыялу па накірунках краязнаўства, стварэнне паўрочнага планавання ў 10 класе з выкарыстаннем краязнаўчага матэрыялу, распаўсюджванне ўласных метадычных распрацовак сярод педагогаў краіны праз публікацыі ў навукова-метадычных часопісах.

**Спіс крыніц**

1. Большой энциклопедический словарь: в 2т. / под ред. А.М. Прохорова. М.: Совет. Энцикл., 1998. – 1456 с.

2.Запрудский, Н. И. Моделирование и проектирование авторских дидактических систем : пособие для учителя / Н. И. Запрудский. – Минск, 2008. – 336 с.  – (Мастерская учителя).

3. Зимняя, И.А. Ключевые компетенции – новая парадигма результата образования / И.А. Зимняя // Высшее образование сегодня. – 2003. - №5. – С. 34-42.

4. Козырева, О.А. Компетентность современного учителя: современная проблема определения понятия / О.А. Козырева// Стандарты и мониторинг в образовании. – 2004. – 32. – С. 48-51.

5. Лобова, Г.Н. Основы подготовки студентов к исследовательской деятельности. – М., 2000.

6. Ожегов, С.И. Толковый словарь русского языка / С.И. Ожегов, Н.Ю. Шведова. – 2-е изд., испр. и доп. – М.: «АЗЪ», 1995. – 908 с. 8. Словарь иностранных слов/под ред. И.В. Лехина, Ф.Н.

**Дадатак 1**

**Віктарына**

1. Адкуль пайшла назва вёскі Траянаўка? Назавіце спосаб утварэння дадзенага назоўніка. (Раней праз вёску цякла рэчка Траянка, адсюль і пайшла назва вёскі. Суфіксальны)

2. Чаму лес, які знаходзіцца непадалёк ад вёскі называецца Палоскі? Як вы думаеце слова «Палоскі» будзе адносіцца да адназначнага або мнагазначнага? (Гэты лес пасадзілі перад Вялікай Айчыннай вайной радамі, палосамі. Адсюль і пайшла назва. )


3. Будынак старой школы знаходзіўся па вуліцы Цэнтральнай. Што раней знаходзілася ў гэтым будынку? (Малельны дом)

4. Назавіце прозвішча чалавека, які нарадзіўся ў вёсцы Траянаўка і стаў вядомым журналістам. Назавіце спосаб утварэння дадзенага назоўніка. (Багадзяж. Складанне асноў)

5. Недалёка ад вёскі Навасёлы ляжаць вялікія камяні-валуны. Што гэта за камяні? Растлумачце правапіс назоўніка «камяні-валуны». (На гэтым месцы да 1938 года быў хутар Магільнае)

6. Якія вёскі, раней размешчаныя на тэрыторыі Маісееўшчынскага сельскага Савета, перасталі існаваць у наш час? Назавіце карэнных жыхароў дадзеных вёсак. (Запруддзе, Пархаўка, Засценак, Рошча, Добрая Парада, Міхееўка, Барсукі, Осава, Каршавіца, Маячнае, Люцец, Абёз)

7. Чаму вуліца, якая недалёка ад школы, мае назву Паштовая? Вызначце від прыметніка. (Раней на гэтай вуліцы знаходзіўся стары будынак пошты)

**Крыжаванка «Вядомыя выпускнікі маёй школы»**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  | **2** |  |  |  |  | **3** |  |  |  |  |  |  |
|  |  | б |  |  |  |  | а |  |  |  |  |  |  |
|  | к | а | л | я | с | е | н | ь |  |  |  |  |  |
|  |  | г |  |  |  |  | т |  |  |  |  |  |  |
|  |  | а |  |  | **4** | е | р | м | а | к | о | в | а |
|  |  | д |  |  |  |  | о |  |  |  |  |  |  |
|  |  | з |  |  |  |  | п |  |  |  |  |  |  |
|  |  | я |  |  |  |  | а |  |  |  |  |  |  |
|  |  | ж |  |  |  |  | в |  |  |  |  |  |  |
|  |  |  |  |  |  |  | а |  |  |  |  |  |  |

Па гарызанталі:

1. Прозвішча вучонага ў вобласці заатэхніі, які нарадзіўся ў вёсцы Пагарэлае. Прафесар Гродненскага дзяржаўнага акадэмічнага ўніверсітэта.
2. Дырэктар Дзяржаўнай установы адукацыі «Маісееўшчынскі вучэбна-педагагічны комплекс дзіцячы сад-сярэдняя школа Барысаўскага раёна»

Па вертыкалі:

1. Вядомы журналіст, які нарадзіўся ў вёсцы Траянаўка.

2. Загадчык кафедры рускай мовы і літаратуры ў ліцэі пры БДУ, ураджэнка вёскі Траянаўка.

**Дадатак 2**

**Назоўнік (6 клас)**

Заданне: прачытайце тэкст. Выпішыце агульныя і ўласныя назоўнікі, вызначце іх род, лік, склон.

Многа мясцін, якія акружаюць вёску Масцішча, носяць свае назвы. Напрыклад, лес, які расце метраў за дзвесце ад хат, называецца Свой Бор. У ім растуць адны сосны і ёлкі, таму і назва такая. У канцы лесу – высокая гара. Яна носіць назву Сасновая гара. Раней на вялікія святы там збіралася моладзь. Спявалі песні, палілі вогнішча. Цяпер там цішыня. Няма каму збірацца. У вёсцы жывуць адны пажылыя людзі.

**Лічэбнік (6 клас)**

Заданне: прачытайце тэкст. Выпішыце лічэбнікі, зрабіце іх марфалагічны разбор.

У 1912 годзе Халопенічскім аддзелам народнай адукацыі была адкрыта Траянаўская пачатковая школа. Будынак школы знаходзіўся па вуліцы Цэнтральнай (будынак аднапавярховы, драўляны).

Першым настаўнікам у гэтай школе працаваў Краўчынскі Юрый Вацлававіч.

**Прыслоўе (7 клас)**

Заданне: прачытайце тэкст. Выпішыце сказы, у якіх ёсць прыслоўі. Зрабіце сінтаксічны разбор сказаў.

За могілкамі знаходзіцца Галіна гара. Кажуць, што там у часы Вялікай Айчыннай вайны ваўкі апанавалі партызанку і з’елі яе. Далей відаць невялікія пагоркі, паросшыя кустарнікам. Гэта Піліпаўка. Калісьці там збіраліся ваўкі ў зграі і вылі. Такі перыяд часу ў народзе называюць піліпаўкай. Адсюль і назва мясцін.

**Простая і ўскосная мова (9 клас)**

Заданне: прачытайце тэкст. Знайдзіце ў тэксце простую мову, замяніце яе ўскоснай.

Нарадзіўся Васіль Макаравіч у 1921 годзе ў в.Краўцова Ніва (да Вялікай Айчыннай вайны называлася Бешанкі) Барысаўскага раёна.

Пра Вялікую Айчынную вайну ўспамінае такімі словамі: «У 1939 годзе мяне забралі ў армію ў Літву, там мяне і застала Вялікая Айчынная вайна. Потым папаў у Эстонію, затым прайшоў Маскву, Смаленск. У канцы вайны падчас бітвы ў Калінінскай вобласці быў цяжка паранены, лячыўся ў шпіталі ў Горках за Масквой. Калі вярнуўся дадому – даведаўся, што немцы забілі 36 жыхароў маёй вёскі. Пасля вайны садзіў разам з іншымі людзьмі парк у вёсцы Навасёлы ў гонар загінуўшых воінаў». Гаворыць сцісла, абдумваючы кожнае слова, бо гаварыць пра тыя страшныя гады вельмі цяжка.

**Складаназалежны сказ (9 клас)**

Заданне: прачытайце тэкст, знайдзіце і выпішыце складаназалежныя сказы. Вызначце від даданай часткі. Пабудуйце схемы сказаў.

Антаніна Уладзіміраўна Кандратовіч была сувязной атрада імя С.М.Кірава з 1942 года. Выконвала розныя заданні і даручэнні камандавання: дастаўляла важныя дакументы, збірала інфармацыю аб месцазнаходжанні і колькасці варожай тэхнікі і гарнізонаў, дастаўляла хлеб і патроны, распаўсюджвала лістоўкі сярод насельніцтва.

І заўсёды сэрца было не на месцы: з-за малой неасцярожнасці можна было праваліць заданне. Прыходзілася ўхутваць свой малады твар і рабіцца старэнькай, нязграбнай кабетай, хадзіць з брудным тварам, апранацца ў лахманы, каб не прыцягваць увагі фашыстаў да сябе. Асабліва асцярожнай неабходна было быць, калі збірала звесткі аб дыслакацыі варожай тэхнікі і фашыстаў.

**Дадатак 3**

**Слоўнікавыя дыктоўкі**

Саха, ступа, жорны, ільночасалка, маслабойка, дымавуха, пралка, пранік, насценная керасінка, карамысла, матавіла, верацяно, сякач, ручнік, зачыстка.

Дадатковыя заданні: разабраць словы па саставу, зрабіць словаўтваральны разбор, саставіць словазлучэнні, сказы. Вызначыць род, лік, скланенне назоўнікаў.

**Дадатак 4**

**Сачыненне «След вайны ў маёй сям’і»**

Вайна... Гэта боль, слёзы, пакуты... Калі мы вымаўляем гэта слова, сэрца сціскаецца ад жалю і болю. Колькі праліта слёз, скалечана лёсаў, колькі сірот і ненароджаных дзяцей!.. Вайна пакідала пасля сябе толькі папялішча: спаленыя гарады і вёскі і мела заўсёды аднолькава чорны, як сажа, колер – колер бяды. У час Вялікай Айчыннай вайны мы, беларусы, страцілі кожнага трэцяга жыхара нашай краіны, і да гэтага часу незагойнымі ранамі ўспамінаюцца тыя горкія дні.

Сказаць, якімі страшнымі былі 1941-1945 гады ХХ стагоддзя – гэта нічога не сказаць. Ужо прайшло амаль 73 гады з той пары, але тыя, хто перажыў тыя жахі, не можа пазбавіцца ад гэтага ніколі.

Па няпоўных звестках, сабраных Беларускім штабам партызанскага руху, бачна, што ў радах народных мсціўцаў змагаліся супраць нямецка-фашысцкіх акупантаў каля 7 тысяч настаўнікаў. Побач з мужчынамі былі і жанчыны-настаўнікі, якія з’яўляліся актыўнымі ўдзельнікамі партызанскага руху.

Не мінулі гады ліхалецця і вёску Траянаўка Барысаўскага раёна. Аб гэтым сведчаць прозвішчы на помніку, які ўстаноўлены ў 1968 годзе васьмідзесяці пяці землякам – воінам і партызанам, загінуўшым і прапаўшым без вестак у час Вялікай Айчыннай вайны.

З ліпеня 1941 года па 30 чэрвеня 1944 года вёска была акупіравана нямецка-фашысцкімі захопнікамі. У Траянаўцы размяшчаўся варожы гарнізон, які ахоўваў шашу Барысаў – Лепель і падыходы да чыгункі.

Цяжкая доля напаткала жыхароў Траянаўскага сельскага савета, якія былі гвалтоўна вывезены ў Германію.

На 1 студзеня 2001 года па Траянаўскаму сельскаму савету налічвалася 13 малалетніх вязняў, якія былі вывезены прымусова на работы ў Германію.

Маю бабулю завуць Кудрашова Матрона Цярэнцьеўна.

Яна, як і многія іншыя, не ведала шчаслівага маленства і маладосці, бо вайна адабрала самыя лепшыя моманты жыцця. Яна ўспамінае: **«**Мне было 14 год, як немцы занялі вёску. Бацька мой у той час быў у партызанах каля возера Палік. Як толькі немцы прыйшлі ў вёску – мачыха пасадзіла нас з малодшым братам на каня і адправіла да бацькі. Дарогі мы не ведалі, і таму заблукаўшы, апынуліся зусім у другім напрамку. Добрыя людзі нам паказалі дарогу на Палік.

У партызанскім атрадзе я была да канца вайны. Дапамагала ў лагеры чым магла: варыла ежу, даіла кароў. Добра памятаю, як да нас прыносілі забітых і параненых партызан. Было страшна, заўсёды баялася за бацьку**».**

Я вельмі люблю сваю бабулю, заўсёды дапамагаю ёй і не толькі ёй, а і яе суседкам.

Буду старанна вучыцца, каб прынесці карысць сваёй Радзіме. І няхай кожны чалавек задумаецца, які боль прыносіць вайна. Няхай ніколі не паўтараюцца жахі вайны!

Касцюкевіч Аліна, 7 клас

**Дадатак 5**

**Урывак гульні «Жаніцьба Цярэшкі» (праводзілася на Каляды)**

Запісана са слоў Кандратовіч Н.Р., жыхаркі в.Маісееўшчына

1 дзяўчына: Ну што, моладзь, давайце Цярэшку жаніць!

2 дзяўчына: Патрэбна выбраць бацьку і маці.

3 дзяўчына: Гэта павінна быць добрая сямейная пара.

4 дзяўчына: Праўда, хто добра жыве, прыклад іншым падае. (выбіраюць бацьку і маці)

Праводзіцца гульня: маці ўцякае, бацька даганяе.

Бацька: Ай, мая матулька, я твой дзядулька. Я хоць павалюся, за табой паганюся.

Маці: Ну, што ж, бацька, пачнём сваю справу.

Бацька: Моладзь, выбірайце сабе пары і станавіцеся адзін за адным.

Маці спявае: Цярэшка, каху-каху,

Што ў цябе ў мяху,мяху,

Шыліка, капыліка

Усякае намыліка.

Божа мой, галоўка баліць,

Пойдзем мы дзяцей жаніць.

Далей па чарзе ўсіх «жэняць» і «гуляюць» вяселле.

**Урывак песні (спявалася ў час заручын)**

Паехалі, госцейкі, дадому,

Паехалі, госцейкі, дадому,

Паелі конейкі ўсю салому,

Паелі конейкі салому.

**Дадатак 6**

**Вынікі ўдзелу вучняў у творчых конкурсах за 2017/2018 год**

|  |  |  |
| --- | --- | --- |
| **Назва конкурса** | **Прозвішча, імя вучня** | **Вынік** |
| Конкурс сачыненняў «Юны журналіст у горадзе, дружалюбным дзецям» у намінацыі «Я пішу пра свой горад» | Жук Яўгеній | 3 месца ў раёне |
| Конкурс даследчых работ «Я даследчык» | Чэпік Марыя | Дыплом 3 ступені |
| Конкурс вершаў «Цуды на Каляды» | Рачкоўскі Мікіта | 1 месца ў раёне |
| Конкурс сачыненняў «Бяспека на вадзе вачамі дзяцей» | Пянькевіч Вікторыя | 2 месца ў раёне |
| Конкурс «Дарогамі Памяці» ў намінацыі  «Вайна ў асобах» (даследчая работа) | Касцюкевіч Уладзіслаў | 2 месца ў раёне,  работа ўдзельнічала ў абласным этапе |
| Міжнародны маладзёжны конкурс сачыненняў эпісталярнага жанру | Аляхновіч Вікторыя | 2 месца ў раёне |
| Раённая навукова-даследчая канферэнцыя вучняў. Работа «Прозвішчы праз прызму часу» | Касцюкевіч Уладзіслаў | Дыплом 3 ступені |
| Раённы экалагічны фестываль «Дзень Зямлі – 2018». Верш пра шчыгла і ягоны лад жыцця | Пянькевіч Вікторыя | 2 месца ў раёне |
| Конкурс творчых і даследчых работ пра сваю малую радзіму, родны край | Касцюкевіч Уладзіслаў | Падзяка раённага Савета ветэранаў |
| Конкурс сачыненняў «Выратавальнікі вачыма дзяцей» | Пянькевіч Вікторыя | 2 месца ў раёне,  работа ўдзельнічала ў абласным этапе |

**Дадатак 7**

**Выкарыстанне краязнаўчага матэрыялу для павышэння эфектыўнасці**

**праектна-даследчай дзейнасці**

Адной з праблем сучаснай школы стаіць пытанне аб духоўна-маральным выхаванні вучняў.

Адсюль вынікаюць наступныя задачы:

1.прыцягненне вучняў да вывучэння гісторыі сваёй малой радзімы;

2.уключэнне вучняў у пошукава-даследчую дзейнасць.

Каб вырасціць дастойнага грамадзяніна сваёй краіны, неабходна з дзяцінства прывіваць любоў да роднай зямлі, да таго месца, дзе нарадзіўся і дзе прайшло дзяцінства. Таму неабходна ў поўнай меры знаёміцца бліжэй з гісторыяй роднага краю. А прыцягваць вучняў да даследчай дзейнасці неабходна не толькі на ўроках гісторыі, але і на іншых, а таксама ў пазакласнай рабоце.

Эфектыўнасць дасягнення станоўчага выніку ў многім звязана з развіццём у вучняў навыкаў даследчай і пошукавай дзейнасці. На краязнаўчым матэрыяле гэта найбольш паспяхова выходзіць.

Д.С.Ліхачоў пісаў: **«**Краязнаўства вучыць людзей любіць не толькі свае родныя мясціны, але і ведаць пра іх, прывучае цікавіцца іх гісторыяй, мастацтвам, літаратурай, павышаць свой культурны ўзровень. Гэта – самы масавы від навукі».

З чаго я звычайна пачынаю работу з вучнямі? У першую чаргу, састаўляем анкету-апытальнік, потым гутарым з мясцовымі жыхарамі-старажыламі, састаўляем картатэку, працуем з фотаапаратам і камерай мабільнага тэлефона. Часткова шукаем матэрыял у сетцы Інтэрнэта. Некалькі разоў ездзілі для пошуку дакументаў у Нацыянальны архіў Рэспублікі Беларусь горада Мінска.

Там знайшлі шмат цікавага пра мясцовыя цэрквы, прозвішчы святароў, першыя царкоўна-парафіяльныя школы. Там жа пазнаёміліся з такім дакументам як купчыя. З іх даведаліся пра колькасць жыхароў у вёсках, пачынаючы з канца 18 стагоддзя, як звалі памешчыкаў, якія ў той час куплялі землі ў нашых краях.

Каля пятнаццаці гадоў таму я кіравала фальклорным гуртком. Мэтай нашай працы было збіраць мясцовы фальклор. Такім чынам, размаўляючы з жыхарамі навакольных вёсак, збіралі не толькі песні, легенды, паданні, але і даведаліся пра многае з гісторыі вёсак і тых, якія існуюць і зараз, і тых, якія зніклі. І не толькі зніклых вёсак, але і хутароў. І гурток з фальклорнага ператварыўся ў гісторыка-краязнаўчы. Сабралася дастаткова матэрыялу.

Тэматыка нашых першых даследчых работ наступная: «Выкарыстанне тропаў у народных абрадавых песнях жыхароў вёскі Траянаўка Барысаўскага раёна», «Мой радавод». Затым былі работы: «Асабовыя імёны ў часе і прасторы» (прызнана адной з лепшых у 2018 годзе ў раёне), «Дэмагарафічныя праблемы Беларусі на прыкладзе вёскі Траянаўка Барысаўскага раёна Мінскай вобласці. Шляхі вырашэння», «Прозвішчы праз прызму часу» (таксама прызнана адной з лепшых у 2018 годзе ў раёне), «Тапаніміка вёскі Масцішча Маісееўшчынскага сельскага савета Барысаўскага раёна» (падзяка ад Барысаўскага Савета ветэранаў у маі 2018 года), «Памяць жыве ў нашых сэрцах» (з успамінаў удзельнікаў і вязняў былога Траянаўскага сельскага Савета Барысаўскага раёна» (2 месца у раёне, работа ўдзельнічала ў абласным этапе конкурсу).

Таксама быў створаны летапіс Дзяржаўнай установы адукацыі «Траянаўскі вучэбна-педагагічны комплекс дзіцячы сад-сярэдняя школа Барысаўскага раёна», якая на дадзены момант ужо не функцыяніруе. У летапісе адлюстраваны матэрыял пра пачатковыя школы, якія калісьці існавалі на тэрыторыі былога Траянаўскага сельскага Савета: Фралоўская, Міхееўская, Масціцкая, Страшноўская, Максімаўская, Капачэўская васьмігадовая школа. Для навучэнцаў цікавым было знайсці дакумент аб заканчэнні Фралоўскай беларускамоўнай пачатковай школы тысяча дзевяцьсот трыццаць восьмага года.

Ужо некаторых жыхароў, дзякуючы якім за гэты час мы з вучнямі сабралі шмат карыснай інфармацыі, няма ў жывых. І з кожным годам іх становіцца ўсё менш і менш, таму неабходна не траціць часу, а старацца як можна больш даведацца пра мінулае, таму што многія цікавыя старонкі сваёй малой радзімы не пазнаеш потым нідзе, нават у архіве.

Напрыклад, у пачатку Вялікай Айчыннай вайны было вывезена з вёскі Краўцова Ніва Барысаўскага раёна дваццаць пяць мужчын і расстраляна ў пасёлку Халопенічы (там знаходзіўся ў гэты час фашысцкі гарнізон). Большая частка вёскі была спалена. Да вайны было сорак два дамы, пасля – дваццаць восем. Гэта вядома са слоў мясцовага жыхара Бараноўскага Язэпа Іванавіча, якога на дадзены момант няма ў жывых.

Навучэнцам цікава было даведацца і пра мясцовых рамеснікаў, цесляроў, кавалёў, ткачых. Ідзеш па вёсцы і бачыш розныя выразныя аканіцы, размаляваныя вароты, гэта ўсё калісьці рабілі майстры, якія пражывалі тут. А якія прыгожыя саматканыя посцілкі, кілімкі, вышываныя ручнікі, покрыва на падушкі. І кожная рэч непаўторная, унікальная, таму што зроблена з душой. Цяпер такіх майстрых і майстроў мала засталося. Трэба толькі добра прыгледзецца, і знойдзеш шмат матэрыялу для даследавання.

Гэта наша каштоўная спадчына, якую трэба берагчы і захоўваць. Такім чынам, мы ўключаем нашых вучняў у пошукавую дзейнасць, вучым нашых дзяцей любіць і берагчы родную зямлю, таксама шанаваць працу кожнага чалавека.